北婆羅洲自治日

北婆羅洲自治日係一個慶祝馬來西亞沙巴州獲得自治嘅節日，日期訂喺每年嘅8月31號。由2012年開始，由於馬來西亞獨立日未能反映沙巴嘅歷史，所以北婆羅洲自治日逐漸獲得沙巴州政府同民眾重視。

雖然北婆羅洲自治日亦被叫做「獨立日」，但係嚴格嚟講並唔正確，因為直至馬來西亞成立為止之前，英國有關北婆羅洲自治嘅立法並無令到北婆羅洲獨立。2018年，婆羅洲遺產基金會曾經呼籲州政府將「沙巴日」訂為州嘅法定假期。

背景
喺第二次世界大戰之後，北婆羅洲成為英國軍事管制區。其後北婆羅洲渣打公司因為重建北婆羅洲嘅成本高昂而出現財政困難。北婆羅洲喺1946年成為直轄殖民地，而重建北婆羅洲嘅任務亦由直轄殖民地政府接手，首任直轄殖民地總督愛德華·特懷寧喺1949年5月5號上任。之後雷夫·霍恩、羅蘭·特恩布爾先後接任總督，繼續北婆羅洲嘅重建工作，直至末任直轄殖民地總督顧德任內卒之完成。喺所有重建計劃完成之後，直轄殖民地政府決定喺1963年8月31號畀北婆羅洲自治權。同年9月16號，北婆羅洲以「沙巴」嘅名義，同馬來亞、砂拉越以及新加坡合組成馬來西亞。

同馬來西亞獨立日嘅關連
每年嘅8月31號係北婆羅洲自治日，而嗰日亦係慶祝1957年馬來亞聯合邦脫離英國殖民統治獨立嘅馬來亞獨立日。所以，婆羅洲遺產基金會同沙巴州民主行動黨都表示佢哋會慶祝「沙巴獨立日」而唔係馬來西亞獨立日。

2015年，聯邦通訊及多媒體部長阿末沙比里宣佈獨立日將唔會再提及馬來亞嘅獨立週年，以避免沙巴同砂拉越嘅民眾因為提及馬來亞嘅獨立週年而覺得被孤立。但係，砂拉越土地發展部長詹姆斯馬星回應阿末沙比里嘅建議時表示，9月16號嘅馬來西亞日先係國家團結嘅拉力點。佢亦指：「8月31號係馬來亞同沙巴嘅獨立日，但唔係砂拉越嘅獨立日。馬來亞同沙巴可以喺8月31號慶祝佢哋嘅獨立日。而如果我哋獲邀，我哋亦可以喺當地參與佢哋嘅慶祝活動。我哋必須糾正錯誤」。

馬來西亞獨立日
 砂拉越自治日
 馬來西亞日

馬來西亞節日
沙巴州